Всеки ден до Коледа българите ще ха...
Thursday 20.12.2018 11:30
8 млн. лв. в час - с тази скорост средно олеква джобът ни дните преди празниците, а очакванията са тази година да похарчим наистина много. Средно всеки българин ще отдели 330 лв., с които ще купи подаръци за най-близките си - със 100 лв. повече от миналата година. Телевизори, бяла техника и смартфони ще са най-предпочитаните дарове, които ще очакваме под елхата. Очакванията са всеки ден до Коледа българите да харчат по 200 млн. лева, съобщава Нова телевизия.
Според психолога Антонина Кардашева по време на голямото пазаруване търговци се опитват да влияят на нашите емоции. Обещания за атрактивни цени и препълнени чанти с покупки вече са обичайна гледка в търговските обекти. Капаните на търговците ни дебнат от всеки ъгъл. За да достигнем до желания подарък, в повечето случаи трябва да преминем из лабиринтите на целия магазин, а изкушенията по пътя са много. Предвидливо търговците поставят най-атрактивните стоки на височина 1,68 м.
„На рафтовете, които са на нивото на нашите очи, се слагат обикновено най-скъпите стоки. Ние купуваме чрез емоциите си, много често чрез очите”, обясни психологът.
Някои от капаните са невидими за очите, но не и за обонянието и слуха ни. „Ароматът, музиката - всички тези стимулации на нашите възприятия отключват еуфорията, а когато сме в еуфория, сме склонни да правим нерационални избори”, казва още Кардашева.
82% от всички хора оставят купуването на подаръци до последните дни преди Коледа. През декември продажбите растат с над 30%, а при най-предпочитаните подаръци - с между 2 и 3 пъти. И тази Коледа се очаква във всеки втори подарък под елхата да има някакъв вид дреха. Сред другите популярни изненади остават козметиката, играчките, мобилните телефони, таблетите, игри, обувки, както и книги, музика и филми.
Статистиката показва, че всеки пети подарък под елхата ще бъде развлекателна електроника. Най-търсени на изплащане през 2018-а са телефоните, телевизорите, пералните, диваните и лаптопите. Също статистиката показва, че през тази година сме достигнали рекорд в продажбите на нови автомобили. До декември са купени близо 32 000 нови леки коли. В същото време над 70% от потребителите на интернет ще изберат подаръците онлайн. През мрежата се купуват предимно дрехи, козметика, играчки и книги.